Rezoluţia Parlamentului European

din 22 aprilie 2008

conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea IX – Autoritatea Europeană pentru Protecția Datelor

PARLAMENTUL EUROPEAN,

având în vedere bugetul general al Uniunii Europene aferent exercițiului financiar 2006 [1],

având în vedere conturile anuale finale ale Comunităților Europene pentru exercițiul financiar 2006 – Volumul I (C6-0370/2007) [2],

având în vedere raportul anual al Autorității Europene pentru Protecția Datelor, prezentat autorității abilitate să acorde descărcarea de gestiune, raport referitor la operațiunile de audit intern realizate în 2006,

având în vedere Raportul anual al Curții de Conturi referitor la execuția bugetului privind exercițiul financiar 2006 și rapoartele sale speciale, însoțite de răspunsurile instituțiilor [3],

având în vedere Declarația de asigurare privind fiabilitatea conturilor și legalitatea și regularitatea operațiunilor subiacente emisă de Curtea de Conturi în temeiul articolului 248 din Tratatul CE [4],

având în vedere articolul 272 alineatul (10) și articolele 274, 275 și 276 din Tratatul CE,

având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene [5], în special articolele 50, 86, 145, 146 și 147,

având în vedere articolul 71 și anexa V la Regulamentul său de procedură,

având în vedere raportul Comisiei pentru control bugetar (A6-0094/2008),

1. constată că în 2006 Autoritatea Europeană pentru Protecția Datelor (AEPD) a avut credite de angajament disponibile în valoare totală de 4138378 EUR (2005: 2840733 EUR), cu o rată de utilizare de 93,3 %;

2. constată că auditul AEPD de către Curtea de Conturi Europeană nu a dat naștere niciunei observații de fond în ceea ce privește AEPD; constată că, în urma introducerii contabilității de angajamente începând de la 1 ianuarie 2005, situațiile financiare pentru 2006 ale AEPD prezintă un rezultat economic negativ pentru exercițiu (1402513 EUR) și valori identice pentru activ și pasiv (23517 EUR);

3. constată că, la 7 decembrie 2006, Acordul de cooperare administrativă dintre secretariatele generale ale Comisiei, Parlamentului și Consiliului, semnat cu AEPD, a fost prelungit cu încă o perioadă de 3 ani, începând de la 16 ianuarie 2007;

4. constată că, în temeiul acordului de cooperare menționat anterior, gestionarea administrativă a tuturor misiunilor AEPD este asigurată de Oficiul de plăți al Comisiei și că se aplică aceleași norme interne de rambursare a costurilor de cazare suportate în misiuni pentru cele două categorii ale sale, cei doi membri și personalul angajat;

5. constată cu satisfacție că procesele de verificare preliminară ex post și de emitere a avizelor finale de către AEPD au avansat și că termenul limită impus de AEPD, respectiv primăvara anului 2007, a determinat instituțiile și organismele să își intensifice eforturile în vederea îndeplinirii obligației lor de notificare;

6. constată că, printr-o decizie din 7 noiembrie 2006, AEPD a decis să creeze o structură de control intern adaptată activităților și cerințelor sale;

7. salută publicarea anuală de către reprezentantul AEPD și de către adjunctul acestuia a unei declarații privind interesele lor financiare, sub forma celei completate anual de deputații în Parlamentul European, conținând informații relevante privind activitățile profesionale declarabile și posturile sau activitățile remunerate;

8. felicită AEPD pentru decizia sa din 12 septembrie 2007 de a adera la Acordul interinstituțional din 25 mai 1999 dintre Parlamentul European, Consiliu și Comisie privind anchetele interne efectuate de Oficiul European de Luptă Antifraudă (OLAF) [6] în aplicarea sistemului instituit prin Regulamentul (CE) nr. 1073/1999 [7].

[1] JO L 78, 15.3.2006.

[2] JO C 274, 15.11.2007, p. 1.

[3] JO C 273, 15.11.2007, p. 1.

[4] JO C 274, 15.11.2007, p. 130.

[5] JO L 248, 16.9.2002, p. 1.

[6] JO L 136, 31.5.1999, p. 15.

[7] Regulamentul (CE) nr. 1073/1999 al Parlamentului European și al Consiliului din 25 mai 1999 privind investigațiile efectuate de Oficiul European de Luptă Antifraudă (OLAF) (JO L 136, 31.5.1999, p. 1).

--------------------------------------------------